19/05/2020 | Administración Autonómica
Xunta de Galicia
Consellería de Infraestruturas e Mobilidade
Augas de Galicia
Subdirección Xeral de Xestión do Dominio Público Hidráulico
DH. V15.71257 Gasuma, S. L. Cabana de Bergantiños

ANUNCIO DE INFORMACIÓN PÚBLICA CLAVE: DH. V15.71257 GASUMA, S. L., de conformidade co artigo 245 do Regulamento do dominio público hidráulico, solicita autorización para o vertido dun caudal máximo de 948 m3/ano de augas residuais industriais e pluviais depuradas ao río Sixto (cunca do río Grande) e dun caudal máximo de 120 m3/ano de augas residuais domésticas depuradas por infiltración no terreo (cunca do río Anllóns) procedentes dunha estación de servizo localizada na marxe dereita da estrada comarcal A Coruña - Fisterra, p. k. 55,2 – A Pedra, núm.1 - Nantón (t. m. Cabana de Bergantiños). As augas residuais industriais xeradas na cabina de lavado manual núm.1 son tratadas nun desareador en formigón armado de 1 x 2 x 1 m3, o cal se atopa conectado ao desareador de idénticas características que recibe as augas residuais industriais xeradas na cabina de lavado manual núm.2. O efluente deste segundo desareador conéctase a un terceiro dispositivo, tamén coas mesmas características, que recibe as augas residuais industriais xeradas na ponte automática de lavado, e que se conecta a un cuarto desareador, de idénticas características que os anteriores. O efluente do cuarto separador de hidrocarburos canalízase, xunto coas augas residuais pluviais recollidas na superficie pavimentada das instalacións e coas augas residuais industriais xeradas nas zonas de subministro e descarga de combustibles, a un separador de hidrocarburos de 10 L/s de capacidade, 3.000 L de volume e dimensións 1 m de diámetro e 1,6 m de lonxitude. O efluente do separador de hidrocarburos conéctase a unha canalización de PVC de 200 mm de diámetro, que discorre soterrada baixo as instalacións e canaliza as drenaxes procedentes das fincas augas arriba das instalacións, no punto de coordenadas UTM (ETRS89): X=509.540; Y=4.778.295, vertendo posteriormente a unha arqueta de drenaxe da estrada C-552 no punto de coordenadas UTM (ETRS89): X=509.523; Y=4.778.270, e que, logo de atravesala mediante colector de formigón de 800 mm de diámetro, discorren ata incorporarse ao río Sixto (cunca do río Grande) no t. m. de Zas, no punto de coordenadas UTM (ETRS89): X=508.871; Y=4.777.099. As augas residuais fecais xeradas nas instalacións son tratadas nunha fosa séptica de decantación-dixestión con filtro biolóxico de 1.700 L de volume deseñada para 4 habitantes equivalentes, de 1,1 m de diámetro e 1,6 m de lonxitude, e posteriormente vertidas por infiltración no terreo (cunca do río Anllóns) mediante dúas zanxas filtrantes de 7 m de lonxitude cada unha, no punto de coordenadas UTM (ETRS89): X=509.545; Y=4.778.298. O que se fai público para xeral coñecemento por un prazo de TRINTA (30) DÍAS, contados a partir do seguinte día á data da publicación no Boletín Oficial da Provincia do presente anuncio, co fin de que os que se consideren prexudicados poidan presentar as súas reclamacións, durante o prazo sinalado, nas oficinas da entidade Augas de Galicia da Consellería de Infraestruturas e Mobilidade sitas na praza Camilo Díaz Baliño de Santiago de Compostela, e no Servizo Territorial Norte de Augas de Galicia sito no Edificio administrativo da Xunta de Galicia en Monelos, na rúa Vicente Ferrer, núm.2 – 9º andar da Coruña; onde se atopa exposto o proxecto para que poida ser examinado por quen desexe. O cómputo do prazo iniciarase no momento en que perda vixencia o acordo do Centro de Coordinación Operativa (Cecop), mediante o que se adoptan medidas preventivas en lugares de traballo do sector público autonómico como consecuencia da evolución epidemiolóxica do coronavirus COVID-19, publicado por Resolución do 15 de marzo de 2020, da Secretaría Xeral Técnica da Consellería de Presidencia, Administracións Públicas e Xustiza (Diario Oficial de Galicia núm.51, do 15 de marzo) ou, de ser o caso, as prórrogas deste. Santiago de Compostela, 11 de maio de 2020 Xefa da Área de Vertidos - Vicenta Jose Llatge Katsarova